Diari Oficial de la Generalitat Valenciana


Sumari del DOGV 4920, del 10-01-2005 (2004/13102)

ORDE de 29 de desembre de 2004, de la Conselleria d'Empresa, Universitat i Ciència, per la qual s'establixen les bases per a la concessió de subvencions per al desenvolupament d'accions i infraestructures bàsiques en matèria de consum en l'exercici 2005.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4920

Data del DOGV
:   10-01-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/13317


Data del document
:   29-12-2004

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * associació professional
    * associació
    * ajuda pública
    * administració local
    * suport econòmic
    * moviment de consumidors
    * oficina d'informació
    * protecció del consumidor

ORDE de 29 de desembre de 2004, de la Conselleria d'Empresa, Universitat i Ciència, per la qual s'establixen les bases per a la concessió de subvencions per al desenvolupament d'accions i infraestructures bàsiques en matèria de consum en l'exercici 2005. [2004/F13440]
  
La política de la Generalitat s'inscriu en la línia de la protecció i defensa dels consumidors i usuaris de la Comunitat Valenciana. Per això, l'Estatut dels Consumidors i Usuaris de la Comunitat Valenciana establix l'existència d'oficines municipals d'Informació al Consumidor (OMIC) i atribuïx a la Generalitat la regulació de la seua creació. Així mateix, les associacions de consumidors ostenten la representació dels seus associats i servixen d'instrument per a l'exercici dels drets individuals i col·lectius dels consumidors. A través d'estes associacions, s'exercixen els drets de participació i audiència en consulta que tots els consumidors tenen reconeguts com a drets bàsics en l'Estatut de Consumidors i Usuaris de la Comunitat Valenciana.
  
Conscient de la seua importància com a via participativa de la societat civil valenciana i de defensa col·lectiva dels consumidors i usuaris, la present orde d'ajudes es dedica a l'aportació de mitjans per a la consolidació de les oficines municipals d'informació al consumidor i de les associacions de consumidors.
  
Així mateix dins dels objectius de la política sobre consum de la Generalitat es troben la de fomentar l'arbitratge de consum. Per això, dins d'esta línia d'ajuda s'articula una subvenció destinada a les Corporacions Locals de la Comunitat Valenciana que compartisquen amb la Generalitat la titularitat de les juntes arbitrals de consum, així com una ajuda destinada a finançar la participació en el sistema arbitral de consum.
  
Per tot això i amb la finalitat d'optimitzar tots els recursos posats a disposició dels consumidors i al mateix temps dur a terme una política integrada en matèria de consum, i fent ús de les facultats atribuïdes per l'article 35 de la Llei 5/1983, de 30 de desembre, de Govern Valencià i l'article 47 del Text Refós de la Llei d'Hisenda Pública de la Generalitat,
  
ORDENE
  
CAPÍTOL I
  
Règim general de les ajudes
  
Article 1. Objecte i àmbit
  
1. L'objecte de la present orde és establir el règim de concessió d'ajudes per al desenvolupament d'accions i infraestructures bàsiques en matèria de consum, d'acord amb les consignacions previstes en la Llei de Pressuposts de la Generalitat per a l'exercici 2005.
  
2. El règim d'ajudes s'aplicarà tal com es determina en els següents articles.
  
Article 2. Accions a les quals es dóna suport
  
1. Les ajudes regulades en esta orde estan dirigides a donar suport a les accions següents:
  
- Gastos corrents i d'inversió duts a terme per les federacions i associacions de consumidors i usuaris de la Comunitat Valenciana per a la realització d'actuacions en suport i defensa dels consumidors i usuaris.
  
- Gastos corrents i d'inversió de les corporacions locals de la Comunitat Valenciana destinats a la creació, funcionament, instal·lació i equipament d'oficines municipals d'Informació al Consumidor (OMIC) i de les juntes arbitrals de consum la titularitat de la qual siga compartida amb la Generalitat.
  
- Gastos derivats de l'actuació en les juntes arbitrals de la Comunitat Valenciana per part de les federacions, confederacions i associacions de consumidors i usuaris i de les associacions i organitzacions d'empresaris o professionals, així com de les corporacions de dret públic.
  
2. Les ajudes per als gastos de què tracta l'apartat anterior podran sol·licitar-se en relació amb els efectuats des del dia 1 de gener de l'any 2005 sempre que reunisquen les restants condicions i requisits establits en la present orde.
  
3. L'import de les subvencions concedides en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat a desenvolupar pel beneficiari.
  
4. Només serà subvencionable l'IVA satisfet per l'adquisició de béns i servicis quan el beneficiari acredite documentalment l'exempció o no subjecció a tal impost o que l'import de l'impost forma part del cost de l'actuació subvencionable, no sent susceptible de recuperació o compensació.
  
Article 3. Presentació de sol·licituds i termini
  
1. Les sol·licituds per a l'obtenció de les ajudes regulades en la present orde hauran de dirigir-se a la Direcció General de Seguretat Industrial i Consum i es presentaran en l'imprés normalitzat en el Registre General de la Conselleria d'Empresa, Universitat i Ciència, carrer Colom número 32, codi postal 46524 València o en qualsevol altra de les formes previstes en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La sol·licitud haurà d'acompanyar-se de la documentació que per a cada tipus d'ajuda s'establisca en l'article corresponent d'esta orde.
  
3. El termini de presentació de sol·licituds de les subvencions regulades en la present orde, excepte les previstes en el capítol IV (ajudes a la participació en juntes arbitrals), serà el comprés entre l'endemà de la publicació de la present orde en el Diari Oficial de la Generalitat Valenciana i el 15 de febrer de 2005. Si l'ajuda sol·licitada és per a la realització d'una inversió consistent en obra, la sol·licitud podrà formular-se de manera genèrica, sempre que la seua concreció es formule i es presente, acompanyada de documentació l'aportació de la qual exigix esta orde, en el termini d'un mes comptador des del dia de finalització del termini anterior.
  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies, esmene la falta o acompanye els documents preceptius, amb indicació que, si així no ho fera, es tindrà per desistit de la seua petició.
  
Article 4. Resolució de concessió de les ajudes
  
1. La Direcció General de Seguretat Industrial i Consum podrà demanar del sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada. En el cas que resulte exigible la presentació de projecte tècnic, este haurà de sotmetre's a informe de l'Oficina de Supervisió de Projectes o de tècnics designats per la Conselleria
  
.
  
2. El conseller d'Empresa, Universitat i Ciència, a proposta d'una Comissió Qualificadora formada per personal tècnic de la Direcció General de Seguretat Industrial i Consum, excepte en el supòsit de les ajudes del Capítol IV, dictarà una resolució de concessió de l'ajuda, fixant expressament la quantia i incorporant, si és el cas, les condicions i obligacions que afecten el desenvolupament de l'actuació objecte de subvenció. La resolució es notificarà als interessats en els termes prevists en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini màxim per a tramitar i resoldre els expedients serà de dos mesos comptadors des de la publicació de l'orde per la qual es done publicitat a les línies de crèdit i de l'import global màxim destinat a la concessió de les ajudes previstes en la present disposició, excepte les ajudes regulades en el Capítol IV, que hauran de resoldre's en el termini de dos mesos des de la presentació de la sol·licitud. Transcorregut el termini sense que s'haja dictat una resolució, s'entendrà desestimada la sol·licitud de concessió de l'ajuda en els termes previstos en l'article 44 de la Llei 30/1992.
  
4. Les subvencions concedides seran publicades en el Diari Oficial de la Generalitat Valenciana, amb expressió de la convocatòria, del programa i del crèdit pressupostari a què s'imputen, beneficiari, quantitat concedida i finalitat o finalitats de la subvenció.
  
5. Les resolucions a què es referixen els paràgrafs anteriors esgoten la via administrativa i contra elles podrà interposar-se recurs de reposició davant de l'òrgan que va dictar l'acte, en el termini d'un mes comptador des de l'endemà de la notificació de la resolució corresponent o recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació de la resolució corresponent.
  
Article 5. Resolució d'incidències
  
El director general de Seguretat Industrial i Consum, previs els informes que estime oportuns, resoldrà les incidències que es produïsquen amb posterioritat a la seua concessió, com ara pròrrogues de terminis, modificacions justificades del projecte inicial o qualsevol altra variació de les condicions particulars de la concessió.
  
Article 6. Control de les accions
  
La Direcció General de Seguretat Industrial i Consum realitzarà el control i seguiment de les accions a través de les comprovacions que considere necessàries.
  
Article 7. Obligacions dels beneficiaris
  
Són obligacions dels beneficiaris:
  
- Realitzar l'activitat que fonamenta la concessió de la subvenció.
  
- Acreditar la realització de l'activitat, així com el compliment dels requisits i condicions que determine la concessió de l'ajuda, així com les que deriven de la llei, la seua naturalesa i objecte.
  
- Comunicar, en qualsevol moment de la vigència de l'expedient, i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
- Sotmetre's a les actuacions de control financer de la Intervenció General de la Generalitat en relació amb les subvencions o ajudes concedides.
  
Article 8. Minoració i resolució de l'ajuda concedida
  
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no execució o execució inadequada de part del gasto aprovat, la insuficient justificació d'algun dels gastos efectivament realitzats i la concessió d'altres ajudes públiques o privades, amb posterioritat a la presentació de la sol·licitud, si en el seu conjunt excedixen dels límits establits podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la seua realització, donarà lloc a la incoació per l'òrgan competent per a la concessió de les ajudes, del corresponent expedient que podrà finalitzar si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
CAPÍTOL II
  
Ajudes a federacions i associacions de consumidors
  
Article 9. Objecte, àmbit i beneficiaris de les ajudes
  
1. L'objecte del present capítol és establir el règim de concessió d'ajudes a les federacions i associacions de consumidors i usuaris de la Comunitat Valenciana, per a finançar els gastos derivats de la seua actuació per a donar suport als consumidors i usuaris i defensa dels seus drets.
  
2. Podran ser beneficiàries de les ajudes les federacions i associacions de consumidors i usuaris que es troben inscrites en el Registre Públic d'Associacions de Consumidors i Usuaris de la Comunitat Valenciana i hagen complit totes les obligacions derivades de la inscripció d'estes en l'esmentat registre.
  
Article 10. Accions a les quals es dóna suport
  
1. Les subvencions es destinaran a finançar els següents gastos corrents:
  
- Gastos de personal (sous i salaris i seguretat social a càrrec de l'entitat)
  
- Arrendaments.
  
- Material d'oficina.
  
- Premsa, revistes, llibres i altres publicacions.
  
- Comunicacions.
  
- Transports
  
- Reparació manteniment i conservació.
  
- Primes d'assegurança.
  
- Publicitat i propaganda.
  
- Subministraments (aigua, llum, telèfon, gas, etc.).
  
- Financers.
  
- Gastos d'assessoria jurídica o financera.
  
- Locomoció, restauració i hostalatge.
  
- Altres gastos corrents.
  
Queden exclosos expressament els gastos corresponents a indemnitzacions i els de representació i relacions públiques. Així mateix queden exclosos segons establix l'article 31.7 de la Llei 38/2003, general de subvencions:
  
- Els interessos deutors dels comptes bancaris.
  
- Interessos, recàrrecs i sancions administratives i penals.
  
- Els gastos de procediments judicials.
  
Les ajudes per als gastos corrents i de funcionament no podran superar el 80 per cent del total d'allò que s'ha pressupostat per l'entitat peticionària i acceptat en la resolució de concessió.
  
2. Les subvencions a la inversió estaran destinades als gastos següents:
  
- Adquisició d'immobles que constituiran la seu de l'entitat. Si l'immoble es finança per mitjà de préstec, caldrà ajustar-se al que disposa el guió quart d'este apartat.
  
- Obres en locals de les federacions o associacions.
  
- Adquisició de material inventariable.
  
- Amortitzacions de capital corresponents a préstecs formalitzats per a l'adquisició de locals.
  
Per a una mateixa actuació serà incompatible l'ajuda en concepte de suport per a les amortitzacions de capital, amb l'ajuda directa a què es referix el primer guió d'este apartat 2.
  
L'import total de la subvenció concedida en concepte d'ajuda a la inversió, podrà arribar fins al 100 per cent de les inversions pressupostades per l'entitat peticionària i acceptades en la resolució de concessió.
  
3. En aquells supòsits en què ho aconselle la concurrència de circumstàncies excepcionals es podrà autoritzar la concessió d'ajudes que superen el límit establit en l'apartat 1, respectant, en tot cas, les dotacions pressupostàries corresponents. La resolució serà motivada.
  
Article 11. Presentació de sol·licituds
  
1. Les federacions i associacions interessades hauran de presentar sol·licitud de subvenció firmada per la presidència de l'entitat, en la que es farà constar de forma separada l'ajuda sol·licitada per a cada un dels apartats que indica l'article 10. A la dita sol·licitud s'acompanyarà la documentació següent:
  
a) Memòria descriptiva de les activitats dutes a terme per la federació o associació de consumidors durant l'exercici 2004 i de les realitzades o previstes realitzar durant l'exercici 2005. L'estructura de la memòria versarà sobre estos continguts:
  
- Consultes i reclamacions.
  
- Assistència a Juntes Arbitrals.
  
- Activitats estatutàries i d'organització interna.
  
- Activitats d'informació.
  
- Activitats de formació.
  
- Activitats d'educació.
  
- Activitats de participació institucional i relacions amb organismes oficials.
  
b) Pressupost detallat de gastos i ingressos per a l'exercici 2005, amb expressió dels gastos finançats a càrrec dels seus recursos. Per als gastos corrents i d'inversió s'haurà d'especificar el desglossament que permeta diferenciar els gastos subvencionables establits en els apartats 1 i 2 de l'article 10.
  
c) Quan se sol·licite subvenció per a obres haurà d'incloure's, si és el cas, els projecte subscrit pel tècnic competent acompanyat del pressupost detallat i d'un programa d'actuació que garantisca l'execució de les obres en l'exercici per al qual es concedisca la subvenció, subscrit per la presidència de l'entitat.
  
d) Quan se sol·licite ajuda per a les amortitzacions de capital corresponents a préstecs formalitzats per a l'adquisició de locals, haurà d'incloure's còpia del contracte de préstec hipotecari formalitzat amb l'entitat bancària, així com una certificació de les anualitats a pagar corresponents a l'exercici 2005.
  
e) Documentació acreditativa de trobar-se el sol·licitant al corrent en les obligacions tributàries i davant la Seguretat Social, que a continuació es relacionen, la vigència de les quals haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996 de la Conselleria d'Economia i Hisenda:
  
- Alta, referida a l'exercici corrent, o l'últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula de l'esmentat impost. Quan el sol·licitant estiga exempt de l'esmentat impost, acreditarà esta circumstància per mitjà de declaració responsable.
  
- Certificació positiva de l'Agència Estatal d'Administració Tributària que acredite que el sol·licitant es troba al corrent de les seues obligacions. La dita certificació podrà ser substituïda per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Empresa, Universitat i Ciència, perquè l'Agència Estatal d'Administració Tributària li cedisca la informació.
  
- Certificació de la Tresoreria General de la Seguretat Social acreditativa que el sol·licitant es troba al corrent en el compliment de les seues obligacions amb la Seguretat Social. La dita certificació podrà ser substituïda per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Empresa, Universitat i Ciència, perquè la Tresoreria General de la Seguretat Social li cedisca la informació.
  
- Certificació dels servicis territorials de la Conselleria d'Economia, Hisenda i Ocupació, acreditativa que el sol·licitant no té deutes de naturalesa tributària amb la Generalitat. La dita certificació podrà ser substituïda per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Empresa, Universitat i Ciència, perquè la Conselleria d'Economia, Hisenda i Ocupació li cedisca la informació.
  
f) Certificació de l'entitat sol·licitant acreditant el nombre de socis i l'import de la quota anual per soci en data la publicació de la present orde.
  
g) Dades de domiciliació bancària segons model facilitat a este efecte (fitxa de manteniment de tercers), excepte si s'han presentat amb anterioritat davant de la Conselleria d'Empresa, Universitat i Ciència i no han experimentat variació.
  
h) Declaració responsable de no estar sotmés en les altres prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.
  
2. Les entitats que sol·liciten ajudes que no superen els 1.803,04 euros queden exonerades de presentar els documents enumerats en l'apartat e) del número anterior.
  
Article 12. Criteris d'avaluació de les sol·licituds
  
Per a la concessió de les ajudes destinades a les federacions i associacions de consumidors es tindran en compte els aspectes següents:
  
- La rellevància de les actuacions realitzades durant l'exercici 2004 i les previstes realitzar durant l'exercici 2005.
  
- El territori d'actuació.
  
- Els recursos pressupostaris.
  
- La continuïtat de les activitats iniciades en altres àmbits o exercicis anteriors.
  
- El nombre d'associats.
  
- Tipologia a què afecten les accions desenvolupades per la federació o associació.
  
Article 13. Liquidació de les ajudes
  
1. La liquidació de les ajudes s'efectuarà una vegada executat el projecte en la seua totalitat d'acord amb la sol·licitud presentada i en els termes fixats per a la concessió de l'ajuda, podent-se efectuar pagaments parcials conforme s'aporten els corresponents justificants.
  
2. Als efectes del que establix el paràgraf anterior els beneficiaris, hauran de presentar abans del 17 d'octubre del 2005 i llevat que per circumstàncies concurrents es determine un termini distint en la resolució de concessió de l'ajuda, la documentació següent:
  
- La justificació del gasto realitzat que revestirà la forma de compte justificatiu i detallarà el desglossament dels gastos realitzats i que han sigut subvencionats. Es realitzarà per mitjà de l'emissió dels certificats de realització del gasto expedits pel secretari/a de l'entitat sol·licitant amb el vistiplau del seu president, manifestant expressament que s'ha complit l'objecte de la subvenció i a més, en el cas d'inversions, que els béns o millores es destinaran a la federació o associació per un període no inferior a 5 anys en cas de béns que s'inscriuen en un registre públic ni a dos per a la resta de béns inventariables.
  
- Originals o còpies compulsades dels gastos realitzats: factures i la resta de documents de valor probatori equivalent, amb validesa en el trànsit jurídic mercantil o amb eficàcia administrativa, justificatius del gasto efectuat, expedits d'acord amb la normativa vigent. Les factures hauran de comptar amb les dades formals que exigix per a la seua expedició el Reial Decret 1496/2003, de 28 de novembre, pel qual s'aprova el Reglament que regula les obligacions de facturació, i es modifica el Reglament de l'Impost sobre el Valor Afegit.
  
- Les justificacions corresponents al personal es presentaran necessàriament en nòmines, acompanyades dels butlletins de cotització a la Seguretat Social.
  
- Els desplaçaments de ponents, professors, coordinadors i del mateix personal es justificaran per mitjà del bitllet corresponent en cas d'utilització de transport públic i en cas d'usar-se vehicle particular es valorarà, a efectes de justificació, a 0,15 euros el quilòmetre.
  
Haurà d'acompanyar-se certificació d'assistència expedida per l'ens que desenvolupe o coordine les actuacions que originen els desplaçaments, com ara jornades, congressos, assistència a actes que realitzen els òrgans directius autonòmics i estatals, celebració d'actes estatutaris, així com un rebut de la persona que ha realitzat el desplaçament.
  
- Quan es justifiquen activitats que generen gastos d'hostalatge i/o restauració, hauran d'acompanyar-se les factures corresponents, sent l'import màxim acceptable com a justificació per persona i dia 50 euros per gastos d'hostalatge i 20 euros per gastos de restauració. Haurà d'indicar-se la relació de persones que han realitzat el gasto i el seu motiu.
  
- En el cas d'haver sigut necessària la presentació del projecte tècnic, certificacions d'obra expedides pel tècnic competent.
  
- Quan se sol·licite ajuda per a adquisició de locals, s'aportarà com a justificant l'escriptura de compravenda amb la corresponent inscripció en el Registre de la Propietat i certificat d'un taxador independent correctament acreditat i inscrit en el corresponent registre oficial.
  
- Quan se sol·licite ajuda per a les amortitzacions de capital corresponents als préstecs formalitzats per a l'adquisició de locals, serà necessari aportar, a més de la referida escriptura, certificació de l'entitat bancària acreditativa de les amortitzacions de capital efectuades en l'exercici per al qual es concedix la subvenció.
  
- Quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que el gasto s'haguera realitzat amb anterioritat a la publicació de la present orde o que per les especials característiques dels gastos subvencionables no existisca en el mercat suficient nombre d'entitats que ho subministren o presten, i justificació de la que s'ha escollit quan no recaiga en la proposta econòmica més avantatjosa.
  
- Acreditació de l'import, procedència i aplicació dels fons propis i, si és el cas, d'altres subvencions o recursos amb què, a més de la subvenció, hagen sigut finançades les actuacions. Amb este fi el beneficiari presentarà una declaració responsable sobre la disponibilitat de fons propis per a finançar la part del gasto no subvencionat.
  
3. A efectes de justificació es considerarà que el gasto subvencionat s'ha realitzat encara que les factures no hagen sigut efectivament pagades amb anterioritat a la finalització del període de justificació.
  
CAPÍTOL III
  
Ajudes a les corporacions locals de la Comunitat Valenciana
  
Article 14. Objecte, àmbit i beneficiaris de les ajudes
  
1. L'objecte del present capítol és establir el règim de concessió d'ajudes per a contribuir al finançament dels gastos corrents i d'inversió de les oficines municipals d'informació al consumidor (OMIC) i de les juntes arbitrals de consum la titularitat del qual estiga compartida per corporacions locals i Generalitat.
  
2. Podran ser beneficiaris d'estes ajudes les corporacions locals que compten amb una OMIC i aquelles que compartisquen amb la Generalitat la titularitat de les juntes arbitrals de consum. Les OMIC hauran de trobar-se en qualsevol dels supòsits següents:
  
a) Oficines municipals d'informació al consumidor (OMIC) que es troben acreditades per la Generalitat i que hagen complit totes les obligacions derivades de la inscripció d'estes en el Registre Públic d'oficines municipals d'informació al consumidor de la Comunitat Valenciana o per a les quals s'haja sol·licitat la dita acreditació, sempre que reunisquen els requisits establits per a això en l'Orde de 21 de gener de 1997 (DOGV núm. 2.945, de 05.03.97).
  
b) Oficines municipals d'informació al consumidor (OMIC) que, sense estar acreditades, realitzen programes d'informació, formació o educació dels consumidors, així com les que col·laboren amb la Generalitat en les campanyes d'inspecció. En estos casos hauran de reunir les condicions següents:
  
- Atendre les consultes, reclamacions i denúncies dels consumidors i realitzar mediacions en els conflictes que puguen sorgir entre les parts.
  
- Trobar-se obertes al públic durant quatre hores al dia, com a mínim, en jornada laboral i estar identificades adequadament de manera que s'advertisca fàcilment la seua existència i ubicació.
  
- Comptar amb personal apropiat a fi de facilitar als consumidors i usuaris interessats la informació i assessorament que necessiten, o comprometre's a dotar a l'OMIC de tal personal.
  
c) Oficina municipal d'informació al consumidor (OMIC) que estiga previst posar en funcionament durant l'exercici 2005.
  
Article 15. Accions a les quals es pot donar suport
  
1. Les ajudes per als gastos corrents estaran destinades al finançament dels ocasionats per les oficines municipals d'informació al consumidor i la col·laboració de les entitats locals de la Comunitat Valenciana en les juntes arbitrals de consum per al seu manteniment i potenciació.
  
2. Les subvencions a la inversió estaran destinades a:
  
a) Obres d'instal·lació i adequació de les OMIC i de les juntes arbitrals de consum. En especial per a les OMIC es consideraran aquelles realitzades per a la seua adequació al que disposa el Decret 181/1992.
  
b) Senyalització de les OMIC, en especial d'aquelles que estant acreditades d'acord amb el que disposa l'Orde de 21 de gener de 1997 s'adapten al manual d'identitat corporativa de les OMIC.
  
c) Equipament i instal·lació de les OMIC i de les juntes arbitrals de consum (per exemple, equips informàtics, de reprografia, mobiliari, elements de transport etc.), sempre que consistisquen en béns inventariables.
  
3. Les ajudes per als gastos corrents i de funcionament no podran superar el 80 per cent del total dels gastos pressupostats per l'entitat peticionària i acceptats en la resolució de concessió.
  
4. L'import total de la subvenció concedida en concepte d'ajuda a la inversió, podrà arribar fins al 100 per cent de les inversions pressupostades per l'entitat peticionària i acceptades en la resolució de concessió.
  
5. En aquells supòsits en què ho aconselle la concurrència de circumstàncies excepcionals es podrà autoritzar la concessió d'ajudes que superen el límit establit en el paràgraf 3, respectant, en tot cas, les dotacions pressupostàries corresponents. La resolució serà motivada.
  
Article 16. Documentació a presentar
  
1. A la sol·licitud de subvenció per a gastos corrents de les OMIC, les corporacions locals hauran d'acompanyar la documentació següent:
  
a) Memòria descriptiva de les actuacions realitzades durant l'exercici 2004 i programa o memòria detallada de les actuacions que es duran a terme en l'exercici 2005. L'estructura de la memòria versarà sobre estos continguts:
  
- Consultes i reclamacions
  
- Mediacions efectuades
  
- Inspeccions realitzades
  
- Activitats d'informació
  
- Activitats de formació
  
- Activitats d'educació
  
- Activitats de participació institucional i relacions amb organismes oficials
  
- Audiències arbitrals
  
b) Pressupost detallat dels gastos que poden produir-se l'any 2005, d'acord amb el programa presentat.
  
c) Certificació, expedida pel secretari/a de la corporació acreditativa de l'acord adoptat per l'òrgan municipal competent, que contemple l'aprovació del programa i pressupost corresponents, la sol·licitud de subvenció i la quantia d'esta, així com el compromís exprés de finançar la part no subvencionada.
  
d) En el cas que l'OMIC amplie o tinga una cobertura territorial superior al municipi, s'acompanyarà, a més, certificació del secretari/a de cada una de les corporacions locals que s'integren en el projecte, en la que es faça constar l'acord de conformitat amb este.
  
2. A la sol·licitud d'ajudes a la inversió de l'OMIC, les corporacions locals hauran d'acompanyar la documentació següent:
  
a) Pressupost detallat de les inversions que produiran l'any 2005.
  
b) Certificació, expedida pel secretari/a de la corporació acreditativa de l'acord adoptat per l'òrgan municipal competent, que contemple l'aprovació de la inversió i pressupost corresponent, la sol·licitud de subvenció i la seua quantia, així com el compromís exprés de finançar la part no subvencionada.
  
c) En el cas que l'OMIC amplie o tinga una cobertura territorial superior al municipi, s'acompanyarà, a més, certificació del secretari/a de cada una de les corporacions locals que s'integren en el projecte, en la qual es farà constar l'acord de conformitat amb este.
  
A esta documentació general s'afegirà a més la següent segons els casos:
  
a) Si se sol·licita subvenció per a les obres d'instal·lació d'una OMIC:
  
- Memòria descriptiva de l'actuació, en la que es determine la seua ubicació, els mitjans materials i personals de què es dotarà i el pressupost inicial de funcionament.
  
- Còpia del projecte de les obres a realitzar subscrit pel tècnic competent.
  
- Programa d'actuació que garantisca l'execució de l'obra en l'exercici per al qual es concedix la subvenció.
  
b) Si se sol·licita subvenció per a les obres d'adequació d'una OMIC ja existent:
  
- Memòria en què es descriguen les millores que s'introduiran justificant la seua necessitat.
  
- Còpia del projecte de les obres a realitzar subscrit pel tècnic competent.
  
- Programa d'actuació que garantisca l'execució de l'obra en l'exercici per al qual es concedix la subvenció.
  
c) En cas de sol·licitar subvenció per a senyalització de l'OMIC, identificació dels elements i llocs en què s'instal·laran els nous senyals.
  
d) Si se sol·licita subvenció per a equipament de l'OMIC, inventari del material amb què compte, i s'indicarà l'adquisició del qual haja sigut subvencionada per la Generalitat en anteriors convocatòries.
  
3. Les corporacions locals que sol·liciten ajuda per a les juntes arbitrals de consum, la titularitat de les quals compartisquen amb la Generalitat, adjuntaran a la seua sol·licitud:
  
- Certificació, expedida pel secretari/a de la corporació acreditativa de l'acord adoptat per l'òrgan municipal competent, que contemple l'aprovació del programa i/o inversions i del pressupost corresponent, la sol·licitud de subvenció i la quantia d'esta així com el compromís exprés de finançar la part no subvencionada.
  
- Certificació expedida pel secretari/a de la junta en què s'acredite el nombre d'audiències celebrades l'any 2004 especificant les realitzades en altres municipis, i les actuacions desenvolupades en matèria d'arbitratge.
  
- Programa de les actuacions que, en matèria arbitral, es duran a terme en el 2005 i pressupost de gastos detallats d'estes.
  
- Pressupost detallat de les inversions que es produiran en l'any 2005 en les juntes arbitrals.
  
- Certificació expedida pel secretari/a de la corporació local en què s'acredite el personal que presta els seus servicis en la junta arbitral.
  
- Si se sol·licita ajudes per a obres: còpia del projecte de les obres a realitzar subscrit pel tècnic competent i programa d'actuació que garantisca l'execució de l'obra en l'exercici per al qual es concedix la subvenció.
  
4. Les sol·licituds de subvenció s'acompanyaran de:
  
a) Dades de domiciliació bancària segons model facilitat a este efecte (fitxa de manteniment de tercers), excepte si s'han presentat amb anterioritat davant de la Conselleria d'Empresa, Universitat i Ciència i no han experimentat variació.
  
b) Aquelles OMIC que no es troben acreditades hauran de presentar, a més, una certificació expedida pel secretari/a de la corporació en què s'acredite el compliment de les condicions fixades en el punt 2 de l'article 14 de la present orde. Així mateix, s'haurà de relacionar el personal amb què compta l'OMIC per a exercir les funcions descrites, o certificar l'acte de la corporació en què s'acorde la provisió del corresponent personal en qualsevol de les formes previstes en el Decret 181/1992.
  
c) En el cas d'aquelles OMIC que tinguen previst iniciar el seu funcionament durant l'exercici 2005, la certificació esmentada en el paràgraf anterior acreditarà el compromís adoptat per l'òrgan municipal competent d'ajustar el funcionament de l'OMIC a les condicions fixades en el punt 2 de l'article 14. Així mateix s'haurà de relacionar el personal que amb què comptarà l'OMIC o certificar l'acte de la Corporació en què s'acorde la seua provisió, en els mateixos termes assenyalats en l'apartat anterior.
  
Article 17. Criteris d'avaluació de les sol·licituds
  
Per a la concessió de les ajudes destinades a les corporacions locals de la Comunitat Valenciana es tindran en compte els aspectes següents:
  
- La rellevància de les actuacions realitzades durant l'exercici 2004 i les previstes que es realitzaran durant l'exercici 2005.
  
- L'extensió territorial de l'actuació i l'àmbit on es desenvolupe.
  
- Els recursos pressupostaris.
  
- La continuïtat de les activitats iniciades en altres àmbits o exercicis anteriors.
  
- Participació en campanyes organitzades per la Direcció General de Seguretat Industrial i Consum.
  
- Nombre de reclamacions i denúncies rebudes i tramitades.
  
- Nombre d'actuacions d'informació i inspecció.
  
- Realització de campanyes perquè les empreses del seu àmbit territorial s'adherisquen al sistema arbitral de consum.
  
Article 18. Liquidació de les ajudes
  
1. La liquidació de les ajudes s'efectuarà una vegada executat el projecte en la seua totalitat d'acord amb la sol·licitud presentada i en els termes fixats per a la concessió de l'ajuda, podent-se efectuar pagaments parcials conforme es s'aporten els corresponents justificants.
  
2. Als efectes del que establix el paràgraf anterior els beneficiaris, hauran de presentar abans del 17 d'octubre del 2005 i llevat que per circumstàncies concurrents es determine un termini distint en la resolució de concessió de l'ajuda, la documentació següent:
  
- La justificació de la subvenció revestirà la forma de compte justificatiu i detallarà els gastos realitzats i subvencionats. Es realitzarà per mitjà de l'emissió dels certificats de contracció del gasto en què conste l'acord de reconeixement de l'obligació per l'òrgan competent, expedits pel secretari/a o interventor/a de la corporació, i en els quals s'inclourà la data del reconeixement de l'obligació del gasto, el perceptor, concepte i import del gasto contret, manifestant expressament que s'ha complit l'objecte de la subvenció i a més, tractant-se d'inversions, que els béns o millores es destinaran a l'OMIC o a les juntes arbitrals de titularitat compartida amb la Generalitat per un període no inferior a 5 anys en cas de béns que s'inscriuen en un registre públic ni a 2 per a la resta de béns inventariables.
  
- Certificació del secretari/a o interventor/a de la corporació acreditativa de l'import, procedència i aplicació dels fons propis i, si és el cas, d'altres subvencions o recursos amb què, a més de la subvenció, hagen sigut finançades les actuacions.
  
3. A efectes de justificació es considerarà que el gasto subvencionat s'ha realitzat si ha aconseguit la fase ?O- en el pressupost de la corporació, encara que no haja sigut efectivament pagat amb anterioritat a la finalització del període de justificació.
  
CAPÍTOL IV
  
Ajudes a la participació en juntes arbitrals
  
Article 19. Objecte, àmbit i beneficiaris de les ajudes
  
1. L'objecte del present capítol és establir el règim de concessió d'ajudes a les federacions, confederacions i associacions de consumidors i usuaris i a les associacions d'empresaris o professionals, així com a les corporacions de Dret Públic, per a finançar els gastos derivats de la seua actuació en les juntes arbitrals de la Comunitat Valenciana, en l'exercici 2005.
  
2. Podran ser beneficiàries de les ajudes les federacions, confederacions i associacions de consumidors i usuaris que es troben inscrites en el Registre Públic d'Associacions de Consumidors i Usuaris de la Comunitat Valenciana, les associacions d'empresaris o professionals, legalment constituïdes, que actuen a la Comunitat Valenciana i les Corporacions de Dret Públic.
  
Article 20. Requisits per a poder sol·licitar les ajudes
  
1. Per a ser inclòs en el present programa d'ajudes, les federacions confederacions i associacions de consumidors hauran d'haver complit totes les obligacions derivades de la seua inscripció en el Registre Públic d'Associacions de Consumidors i Usuaris de la Comunitat Valenciana.
  
2. Podran presentar sol·licitud aquelles entitats la inscripció de les quals en el Registre Públic d'Associacions de Consumidors i Usuaris de la Comunitat Valenciana es trobe en tràmit, sent en este cas requisit necessari per a la concessió de les ajudes que es produïsca la inscripció en tal Registre.
  
Article 21. Accions a les quals es pot donar suport
  
1. La subvenció serà destinada a finançar la participació en el sistema arbitral de consum. Se subvencionaran els gastos per assistència de membres de les federacions, associacions i organitzacions com a àrbitres a procediments de les juntes arbitrals de consum.
  
2. La intervenció en cada audiència serà subvencionada amb 25 euros, en el cas que l'arbitratge es desenvolupe d'acord amb equitat, i amb 50 euros en el cas que s'efectue conforme a dret. Estes quantitats s'incrementaran un 50% quan la vista es realitze en localitats diferents d'on tenen la seua seu les juntes arbitrals de la Comunitat Valenciana.
  
Article 22. Documentació a presentar
  
1. Les federacions, associacions i organitzacions interessades hauran de presentar sol·licitud de subvenció firmada per la presidència de l'entitat, en la que es farà constar l'ajuda sol·licitada. A la dita sol·licitud s'acompanyarà la documentació següent:
  
a) Documentació acreditativa i identificativa del sol·licitant i del seu representant legal.
  
b) Dades de domiciliació bancària segons model facilitat a este efecte (fitxa de manteniment de tercers), excepte si s'han presentat amb anterioritat davant de la Conselleria d'Empresa, Universitat i Ciència i no han experimentat variació.
  
c) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, que a continuació es relaciona, la vigència de les quals haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996 de la Conselleria d'Economia i Hisenda:
  
- Alta, referida a l'exercici corrent, o l'últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula de l'esmentat impost. Quan el sol·licitant estiga exempt de l'esmentat impost, acreditarà esta circumstància per mitjà de declaració responsable.
  
- Certificació positiva de l'Agència Estatal d'Administració Tributària que acredite que el sol·licitant es troba al corrent de les seues obligacions. La dita certificació podrà ser substituïda per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Empresa, Universitat i Ciència, perquè l'Agència Estatal d'Administració Tributària li cedisca la informació.
  
- Certificació de la Tresoreria General de la Seguretat Social acreditativa que el sol·licitant es troba al corrent en el compliment de les seues obligacions amb la Seguretat Social. La dita certificació podrà ser substituïda per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Empresa, Universitat i Ciència, perquè la Tresoreria General de la Seguretat Social li cedisca la informació.
  
- Certificació dels servicis territorials de la Conselleria d'Economia, Hisenda i Ocupació, acreditativa que el sol·licitant no té deutes de naturalesa tributària amb la Generalitat. La dita certificació podrà ser substituïda per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Empresa, Universitat i Ciència, perquè la Conselleria d'Economia, Hisenda i Ocupació li cedisca la informació.
  
d) Certificat expedit pel secretari/a de la Junta Arbitral que acredite l'assistència de l'àrbitre a l'audiència corresponent.
  
2. Les entitats que no obtinguen ajudes superiors a 1.803,04 euros al llarg de l'exercici 2005, queden exonerades de presentar els documents enumerats en l'apartat c) del número anterior.
  
3. El termini de presentació de sol·licituds serà el comprés entre l'endemà de la publicació de la present orde en el Diari Oficial de la Generalitat Valenciana i el 30 de desembre de 2005. Si dins de tal termini es presentara més d'una sol·licitud d'ajuda per este concepte, a partir de la segona no serà necessari aportar de nou la documentació assenyalada en els apartats a) i b).
  
Article 23. Liquidació de les ajudes
  
Justificada la realització de l'actuació subvencionable, es procedirà al pagament de l'ajuda a l'entitat beneficiària.
  
DISPOSICIONS ADDICIONALS
  
Primera
  
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressuposts de la Generalitat per a l'exercici 2005.
  
2. En compliment del que preveu l'article 47.11 del Text Refós de la Llei d'Hisenda Pública i d'acord amb el que establisca la Llei de Pressuposts de la Generalitat per a l'any 2005, per orde de la Conselleria d'Empresa, Universitat i Ciència es donarà publicitat de les línies de crèdit i de l'import global màxim destinat a la concessió de les ajudes previstes en la present disposició.
  
Segona
  
1. En el cas que els documents que han d'acompanyar a la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és el cas emesos, i que no hagen transcorregut mes de cinc anys des de la finalització del procediment a què corresponguen.
  
2. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.
  
DISPOSICIONS FINALS
  
Primera
  
Es faculta el secretari autonòmic d'Empresa a dictar les disposicions i adoptar les mesures que considere oportunes per al desenvolupament i aplicació del que disposa la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana
  
València, 29 de desembre de 2004
  
El conseller d'Empresa, Universitat i Ciència,
  
JUSTO NIETO NIETO